Toshkent viloyatida poyezd vagonidan taxta o‘g‘irlayotgan 34 yoshli erkak va 10-sinf o‘quvchisi qo‘lga tushdi

Toshkent viloyatida Kuchlik–To‘ytepa temiryo‘l bekatlarining 38—39-kilometrlari oralig‘ida yuk vagonidan taxta o‘g‘irlayotgan ikki nafar shaxs qo‘lga olingan. Bu haqda Ichki ishlar vazirligi axborot xizmati xabar qildi.
Vazirlik xabariga ko‘ra, 23-iyun kuni soat 04:00da “Kuchlik” temiryo‘l bekatida xavfsizlikni ta’minlash bo‘limiga harbiylashtirilgan qo‘riqlash bo‘limi qo‘riqchisi telefon orqali yuk vagonidagi taxta mahsulotlari noma’lum shaxslar tomonidan tushirilayotganligi haqida xabar bergan.
Olib borilgan tadbirda Chuqursoy—Pop yo‘nalishidagi yuk poyezdining vagonlaridan po‘lat mahsulotlarini ushlab turishi uchun qotirilgan taxtalarni Toshkent viloyatida yashovchi 34 yoshli B.B. va voyaga yetmagan 10-sinf o‘quvchisi O.O. tushirayotgani ma’lum bo‘lgan. Ikkovlon jami 32 dona taxtani vagondan tushirishga ulgurgan.

Mazkur holat yuzasidan surishtiruv ishlari olib borilib va yetkazilgan zarar miqdori aniqlanmoqda. Surishtiruv “Kuchlik” temiryo‘l bekatida xavfsizlikni ta’minlash bo‘limi tomonidan olib borilmoqda.